Бодун

Бодун — кыргыз, түрк жана уйгур мамлекеттериндеги социалдык катмар. Орхон-Енисей жана Турфан жазууларында «калк»; «букара»; «эл», ошондой эле «калайык калк» жана «карапайым калк» деген да маанисин туюнтат. Күлтегин эстелигинде: «түрк бектери жана бодун (карапайым калк) аны уккула», деп айтылат. Руникалык эстеликтерде байкалгандай бодун аталышы этностук топту белгилеш үчүн да пайдаланылган. Ошол эле Күлтегин эстелигинде «Өзүм тардуш бодун [га] (элине) шад болчумун», деп айтылат. Айрым жазма булактарда «бодун будун» деп, кош аталыш түрүндө жазылат жана ал «тургундар» маанисин туюнтат. Кыргыздарга тиешелүү рун эстеликтеринде «будун» деген аталышта кездешет. Мындан тышкары кыргыз эпитафияларында «кара будун» аталышы арбын колдонулуп, ал элди үндөө же чакырык маанисинде айтылчу «калайык калк»; «жумурай журт» деген түшүнүктөргө дал келет.
Категория:Этнография
 Колдонулган адабияттар 
 “Кыргызстан” улуттук энциклопедиясы: 2-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2007. 808 бет, илл. ISBN 978 9967-14-055 -4